次韻道卿觀諸葛生製筆有感而作
作者：周紫芝
朝代：宋

paragraphs: 任侯富三冬，志在食五鼎。
平生名教地，不對紛華境。
細書抄蠅頭，何當避炎冷。
毛錐捐脫兔，高與堆阜等。
遂呼東郭㕙，一一拔項領。
妙製窺良工，危坐銷日永。
錙銖辨柔勁，束縳較欹整。
那因將軍恬，始拜管城頴。
乃知鬻伎窮，不異束麻檾。
苞苴入朱門，蠧蚛不窺省。
吾曹坐書痴，微言姑自警。
他年草玄窗，長物俱可屏。
潛夫倘或著，封禪慎勿請。
相過有餘日，會待風雲靜。